УТВЪРЖДАВАМ: УТВЪРЖДАВАМ:

ДИРЕКТОР ГДПБЗН-МВР ПРЕДСЕДАТЕЛ

ГЛАВЕН КОМИСАР НАДРБ

АЛЕКСАНДЪР ДЖАРТОВ Д-Р ЯСЕН ЦВЕТКОВ

Р Е Г Л А М Е Н Т

ЗА ОРГАНИЗИРАНЕ И ПРОВЕЖДАНЕ НА СЪСТЕЗАНИЕ ЗА МЛАДИ ДОБРОВОЛЦИ (лица, навършили 16 и ненавършили 18 години, които се обучават за доброволци) В ГР. КЮСТЕНДИЛ



## София, 2023 г.

### ОБЩИ ПОЛОЖЕНИЯ

**Чл. 1.** Състезанието за лица, навършили 16 и ненавършили 18 години, които се обучават за доброволци (млади доброволци), се провежда с цел установяване и повишаване на практически умения и готовност за правилни действия при бедствия, пожари и извънредни ситуации.

**Чл. 2.** Състезанието на младите доброволци се провежда по следните дисциплини:

1. „Поставяне на шланг за бързина и издърпване на въже с гума“;
2. „Построяване на смесена водопроводна шлангова линия“;
3. „Щафета – построяване на дига“.

**Чл. 3.** (1) Място на провеждане: гр. Кюстендил на територията на спортен комплекс „Осогово“, ул. „Цар Освободител“ № 19.

(2) При отсъствие на технически възможности, дисциплините могат да се проведат и на други подходящи места.

**Чл. 4**. (1) В състезанието могат да участват отбори от лица, навършили 16 и ненавършили 18 години, които се обучават за доброволци, с определен персонален идентификационен номер по реда на Закона за защита при бедствия или отбори от лица навършили 16 и ненавършили 18 години, организирани от училища.

1. Отборите, които участват в състезанието се състоят от 6-ма състезатели – 5 титулярни и 1 резервен.

**Чл. 5.** По време на състезанието могат да се използват уреди и съоръжения, собственост на Главна дирекция „Пожарна безопасност и защита на населението“ при Министерство на вътрешните работи (ГДПБЗН-МВР).

### II. РЪКОВОДСТВО НА СЪСТЕЗАНИЕТО

**Чл. 6**. (1) За състезанието се определя съдийски състав, включващ главен съдия и съдии.

(2) Броят на съдиите се определя след постъпване на заявките за участие.

(3) Лицата по ал. 1 и ал. 2 са представители на сдружение „Национална асоциация на доброволците в Република България“ и служители на ГДПБЗН-МВР.

(4) Главният съдия отговаря за:

1. организирането и провеждането на състезанието;

2. надлежното укрепване на всички уреди и съоръжения;

3. подмяната на неизправно или повредено съоръжение.

(5) При разногласие за резултатите от състезанието, решението на главния съдия е окончателно.

(6) Всеки отбор избира свой ръководител и само той има право да подава контестации до главния съдия на състезанието.


(7) Не се допуска снимков и видеоматериал, като доказателствен такъв при разглеждане на контестации.

### III. СПОРТНИ ДИСЦИПЛИНИ

**Чл. 7**. (1) Дисциплина № 1 **„Поставяне на шланг за бързина и издърпване на въже с гума”.**

Необходимо оборудване:

* Гума - с размери 265/70/16 – 1 брой;
* Въже с дължина 20 м – 1 брой;
* Трипътен разклонител – 1 брой;
* Шланг с диаметър 52 мм – 1 брой.

****Схема №1**

Дисциплината е за бързина и правилно изпълнение. Участват последователно всички 5-ма състезатели от отбор. Състезател застава на **стартовата линия, където е поставен краят на въжето**. За въжето, на 18 м разстояние е завързана автомобилна гума, с размери 265/70/16 (допуска се и близък до този размер гума). При сигнал „готови“, участникът взема в ръка края на въжето, поставен на земята. При сигнал „старт“, започва да издърпва въжето, докато автомобилната гума премине с целия си обем стартовата линия. След като издърпа гумата, участникът взима шланг с диаметър 52 мм, който се намира на стартовата линия и го поставя в посока на предварително поставения разклонител. Взема единия съединител на шланга и тръгва към разклонителя, за да го скопчае. След скопчаването, разкопчава и навива шланга (шланга се навива двойно). Връща се на стартовата линия заедно с шланга и отново го поставя в посока към разклонителя, скопчава, разкопчава и прибира шланга „по тревога“ (шланг, навит на осморка). И двата пъти шланга трябва да е навит/прибран правилно. При двойното навиване разстоянието между двата съединителя на шланга да не е повече от 30 см. При прибирането по тревога и двата съединителя трябва да са в ръцете на състезателя и така да премине линията старт/финал. С това дисциплината е завършена.

(2) Отчитане на резултата: Времето се засича с хронометър от СТАРТ до ФИНАЛ.

1. За бързина се вземат сумата от времената на всички участници. Отборът, класиран на първо място по време, получава 20 точки, отборът, класиран на 2-ро място – 18 точки и отборът класиран на трето място – 16 точки. Всеки следващ отбор получава от 14 до 2 точки, съобразно реда в класирането му. При участие на повече от 10 отбора, класиралите се след 10-то място **не** получават точки.

2. За правилно скопчаване всеки състезател може максимално да получи 4 точки (по 2 точки за 2 скопчавания);

3. За правилно навиване/прибиране на шланга по тревога всеки състезател максимално може да получи 4 точки (2 точки за 1 навиване и 2 точки за 1 прибиране).


Общият брой точки се смята като сбор от резултата по т. 2 и т. 3 на всички състезатели и към тях се добавя резултата от т. 1. Максималният брой точки от Дисциплина № 1 е 60.

**Чл. 8**. (1) Дисциплина № 2 **„Построяване на смесена водопроводна шлангова линия”.**

За изпълнение на дисциплината се използва автомобил за пожарогасене и следното оборудване:

* Шланг с диаметър 75 мм - 1 брой;
* Шланг с диаметър 52 мм - 2 броя;
* Трипътен разклонител - 1 брой;
* Струйник с диаметър 52 мм - 2 броя;
* Шлангова кръпка - 1 брой.

Дисциплината се изпълнява от 4-ма състезатели. Отборът поставя необходимото оборудване на разстояние 2 м отляво/отдясно на една от задните гуми на автомобила за пожарогасене. Оборудването се поставя в удобен за вземане ред. Състезателите от отбора се подреждат един до друг, на разстояние 2 м от задната част на автомобила, с лице към автомобила. Не се позволява предварително скопчаване на оборудването. Състезател № 1 поставя шланг с диаметър 75 мм, подава единия съединител от шланга на състезател № 2, а другия съединител - скопчава за нагнетателния отвор на помпата на автомобила. Състезател № 2 взема трипътния разклонител и изтегля шланга на 18 м от автомобила и ги скопчава. На произволно избрано място на изтегления шланг, състезател № 1 поставя шлангова кръпка. Състезатели № 3 и № 4 са струяри – вземат по един шланг с диаметър 52 мм и струйник, пренасят ги до разклонителя и там поставят шланговете. Оставят единия съединител от шланга до разклонителя, а за другия - скопчават за струйника и изтеглят шланговете на 18 м. Състезател № 2 скопчава съединителите от левия и десния шланг за трипътния разклонител. Дисциплината приключва след като водата е подадена и през двата струйника. Не се позволява състезател от един пост да помага на състезател от друг пост. При такъв случай отбора се дисквалифицира и получава 0 точки от тази дисциплина.

**Схема № 2**

(2) Отчитане на резултата: Времето се засича с хронометър от СТАРТ до ФИНАЛ.

1. Отборът, класиран на първо място по време, получава 20 точки, отборът, класиран на 2-ро място – 18 точки и отборът класиран на трето място – 16 точки. Всеки следващ отбор получава от 14 до 2 точки, съобразно реда в класирането му. При участие на повече от 10 отбора, класиралите се след 10-то място **не** получават точки.

2. За правилно скопчаване – максималният брой точки е 36 - 6 места по 6 точки;

3. За правилно поставяне на шланговата кръпка - 4 точки.


Общият брой точки се смята като сбор от резултатите по т. 1, т. 2 и т. 3. Максималният брой точки от Дисциплина № 2 е 60.

**Чл. 9.** (1) Дисциплина № 3 **„****Щафета – построяване на дига”.**


Необходими уреди и съоръжения:

* Чували с вместимост 20 - 25 кг - 15 броя;
* Лопата - 1 брой;
* Маса - 1 брой.

Дисциплината е на принципа на щафетата. Целта на всеки отбор е да изгради дига от 15 чувала. Отбор с 5-ма състезатели се подрежда на Пост 1 (стартовата линия). При обявяване на началото, един от състезателите стартира като взима един чувал от Пост 2 (масата) и се отправя към Пост 3 (куп с пелети), където започва да пълни чувала. Всеки чувал трябва да се напълни с 6 лопати пелети (около 3 кг). Пренася чувала до Пост 4 (мястото за изграждане на дигата) и го поставя. След това се връща на стартовата линия и предава „щафетата“ на състезател № 2, който повтаря същите действия. Отборът трябва да изгради дига от пет реда в пирамидална форма: 1-ви ред от пет чувала; 2-ри ред от четири чувала; 3-ти ред от три чувала; 4-ти ред от два чувала; 5-ти ред от един чувал. Чувалите се поставят така, че отворения им край се подгъва и се поставя под самия чувал. Всеки състезател има право да извърши корекции по дигата. След като последният състезател премине Пост 5 (финалната линия) дисциплината приключва.

**Схема № 3**

* *Пример за правилно построена дига:*



(2) Отчитане на резултата. Резултатите се попълват в Приложение № 3.

1. Всеки пълен чувал с 6 лопати пелети носи 1 точка, максимално 15 точки;
2. За всеки правилно прегънат и поставен чувал – 1 точка, максимално 15 точки;
3. За правилно построена дига – 10 точки;
4. За бързина - отборът с най-добър резултат по време получава 20 т., вторият 18 т., а третият 16 т. Всеки следващ отбор получава от 14 до 2 точки, съобразно реда в класирането му. При участие на повече от 10 отбора, класиралите се след 10-то място **не** получават точки.

Общият брой точки се смята като сбор от резултата по т. 1 и т. 2 на всички състезатели и към тях се добавят резултатите от т. 3 и т. 4. Максималният брой точки от Дисциплина № 3 е 60.

### КЛАСИРАНЕ

**Чл. 10**. (1) За определяне на крайния резултат се сумират точките от трите дисциплини (Приложение № 4).

(2) При условие, че два или повече отбора имат еднакъв брой точки, се съблюдават броят на точките от Дисциплина № 2 „Построяване на смесена водопроводна шлангова линия” и побеждава отборът, получил повече точки от тази дисциплина. При равенство на точките победител е отборът, класиран на първо място по време в Дисциплина № 2.

**Чл. 11.** На всички състезатели се провежда инструктаж, съгласно мерките за безопасност. По време на изпълнение на дисциплините, състезателите уведомят съдията, ако се почувстват неразположени.

**Чл. 12.** Съдиите подготвят зоните за провеждане на дисциплините и правят оглед за безопасността на съоръженията.

**Чл. 13.** (1) При настъпване на инцидент или непосредствена опасност за такъв по време на дадена дисциплина, главния съдия на състезанието или съдиите от съответните постове спират незабавно провеждането на дисциплината.

(2) В случай на прекратяване на дисциплината, същата се повтаря от начало след обезопасяването на зоните и/или оказване на първа помощ на пострадалия състезател.

**Чл. 14.** (1) Всички участници трябва да са застраховани, със спортни екипи и ръкавици.

(2) Не се допускат до състезанието участници без ръкавици.

**Чл. 15.** При възникването на ситуации, неописани в дадения регламент, решаваща роля има главния съдия, след консултация със съдиите.